"Tämähän on aika pieni kaupunki" – Maailman nuoret yleisurheilutoivot hiovat parhaillaan askelmerkkejä Tampereen Ratinassa ennen h-hetkeä

Tampereen Ratinan stadionilla näyttää maanantaina siltä, ettei täällä pelkkiin kyläkisoihin olla valmistautumassa. Ihon- ja trikoonväriä on laidasta laitaan. Näyttää suuren maailman meiningiltä. Juoksuradat ja nurmi ovat täynnä nuoria urheilijoita tutustumassa tuleviin suorituspaikkoihinsa. Väkeä on niin paljon, että koko ajan kentällä saa varoa, ettei joku pinkaise päälle. Neljä nuorta brittijuoksijaa hymyilee leveästi ja alkaa oitis poseerata kameraa kohti. Mitä mieltä olette Tampereesta? –Tämähän on aika pieni kaupunki, Alastair Chalmers ehtii sanoa. Sitten Chalmers jatkaa jo juosten matkaa Joe Brierin , Ellis Greatrexin ja Alex Haydack-Wilsonin kanssa. Tuntuu siltä, kuin kisathan voisivat jo alkaa. Vain katsomot ovat vielä tyhjiä. Miltähän tämä aikamoinen kansojen sulatusuuni näyttää, kun suurin osa heistä siirtyy pian Tampereen katukuvaan? Entinen huippuhyppääjä huomautti Pituushyppypaikalla lajijohtaja, tamperelainen Timo Eikkula on lanan varressa. –Paikat pitää saada valmiiksi. Pituuspaikalla aloitetaan kisat jo huomenna. Toinen tamperelainen toimitsija, Mika Saukkosaari ohjaa parhaillaan seiväshyppypaikalla harjoittelevia urheilijoita. –Täällä on iloisennäköistä meininkiä. Minä olen näissä kisoissa ainakin ajanottaja, rimannostaja ja kilpailijoiden huoltaja, Saukkosaari sanoo. Onko urheilijoilta tullut jo vaikeita kysymyksiä? –Ei vielä. Entinen venäläinen huippuhyppääjä Rodion Gattaulin kävi sen sijaan äsken huomauttamassa hyppypaikan eräästä yksityiskohdasta. Hän toimii nykyään valmentajana, Saukkosaari kertoo. Teppo Koskinen pystyttää työkavereidensa kanssa mainostolppaa stadionin sisäänkäynnin vieressä. –Tähän kohtaan tulee viisi metriä korkea Ratinan kauppakeskuksen promotorni, Koskinen sanoo.